Goæra de sucescion polacca

Guæra de succescion polacca,  conflito scciuppao doppo a morte do re Aogusto II de Polonia  (1° febbr. 1733). 

Doi ean i prinçipæ candidæ a-a succescion polacca: l’elettô de Sassonia Federigo Aogusto, figgio do re defonto, o quæ o godiva de l'appoggio segge de l'Aostria, pe avei riconosciúo a validitæ da Pramattica Sançion, segge da Ruscia, pe avei acconsentio a-a cescion da Curlandia a E.J. Biron, favoiio da zariña; e Stanislao Leszczyński, za rivâ de Aogusto II e protetto de Carlo XII de Sveççia durante l’urtima goæra do Nord, nonché sœuxo de Luigi XV, e quindi candidao obrigao da França. Quest’urtimo, o 1° sett. 1733, o fu eletto da-a Dieta polacca co-ina maggiorança sciacante; tuttavia a minorança, forte do prinçipio de l'unanimitæ recesta pe l’eleçion, a domandò l’intervento di Rusci che, penetræ in Polonia, appogion una segonda eleçion favoeive a Federigo Aogusto. A França inte l'ottobre do mæximo anno a diciarò guæra a l'Aostria: i so alliæ ean o Piemonte e a Spagna, tutti doi dexidioxi de estende o so dominio inta penizoa a danno di Asburghi. 

I œuviaçioin belliche, protrætese pe un biennio (ott. 1733-ott. 1735), se desgugettan prevalentemente in Itallia. E forçe franco-sarde, a-o comando do Carlo Manoælo III, occupon sença noteive oppoxiçion squæxi tutta a Lombardia, compreizo Milan, ma eccettoao Mantoa. A sciorte de questa forteçça a l'arestò indeciza, perché o Carlo Manoælo o no l'intendeiva parteçipâ energicamente a-a so occupaçion, sença ótegnî primma di aseguaçioin precize in sce-o futúo stato politico de quella çittæ. A Spagna, e in particolâ Elizabetta Farneize, moggê de Feipo V, no soddisfæta de ótegnî, in caxo de exito favoeive da guæra, e Doe Siçillie e a Toscaña pe Carlo e Feipo de Borbon, a l'aspiava ascì a-o possesso da Lombardia, promissa da-a França insemme a-o Mantoan (ma quest’urtimo in forma dubitativa) a-o re sardo. 

Mentre pertanto, pe di motivi polittichi, e opiaçioin franco-sarde stagnavan de nanti Mantoa, i Spagnolli, sbarcæ con 30.000 ommi a Livorno, intræ inta Toscaña e uniise a-e forçe provegninte da Parma e Piaxença, a-o comando do conte J. de Montemar, mossan a-a conquista de Nappoli, che occupon o 15 mazzo 1734. A-a cheita da capitâ seguì ben fîto l’occupaçion de tutto o regno e da mæxima Seçillia. O successo di arme spagnolle o no resciorve' tuttavia a disputa alliâ in sce Mantoa. 

Ma da-o disciddio sabaodo-borbonego o no ótègne rizurtæ poxitivi l’Aostria; into 1734 (29 zugno, battaggia de Parma) i imperiæ fun sconfiti e into 1735 L. Königsegg Rothenfels, nœuvo comandante de so forçe, o prefei retiâse otra l’Adexe a l'avexinâse di Spagnolli. 

A scituaçion de Mantoa assediâ a vegniva tuttavia de giorno in giorno sempre ciu critica, e into luggio do 1735 l’imperatô Carlo VI, riconosciuo l’opportunitæ de poñe termine a-o conflíto, o propoze direttamente a-o cardenâ Fleury, responsabile da politica estera françeize, a començæga de trattative de paxe; i negoçiæ, conduti in gran segretto a Vienna, porton a-a firma di preliminæ de paxe (3 ott. 1735) e o 1° dic. do mæximo anno a Mantoa fu stipulao un armistiççio tra e forçe imperiæ e quelle françeize. A l'accordio intervegnúo tra e doe potençe tradiçionalmente rivæ dovette cegâse o Carlo Manoælo III, constreito a renonçiâ a-e so preteize in sce tutta a Lombardia; e infin a Spagna ascì a se rassegnò a-o fallimento do so cian egemonico in Italia (febbr. 1736). 

A paxe definitiva a fu concruza solo doi anni doppo a caoza da controverscia sciorta tra Pariggi e Vienna in sce-o trasfeimento da sovranitæ da Loreña a Stanislao Leszczyński, a-o quæ a l'ea destinâ in vitaliççio a norma di preliminæ de Vienna; a diplomaçia françeize a ne domandava l’immediâ ezecuçion, mentre quella aostriaca a-o subordinava a-a morte de l'urtimo de Meeghi, evento ch'o l' aviæ permisso a Françesco de Loreña a permuta aotomatica da Loreña co-a Toscaña. A morte de Gian Gaston de Meghi, sorvezonta into 1737, a reize poscibile l’immediao insediamento segge de Stanislao che de Françesco. 

O 18 nov. 1738 a Vienna fu firmao a paxe definitiva. Stanislao, pù renonçiando a-a Polonnia, o conservò o tittolo de re e o riçevette, vitta naturâ durante, Nancy, o ducato de Loreña e a contea de Bar, levæ a-o ducca Françesco de Loreña, ch'o l'ótègne in compenso o granducato de Toscaña. A-a morte do Leszczyński a Loreña a saiæ passâ a-a França, ch'a riconobbe ascì a Prammatica Sançion de Carlo VI. 

In Itallia l’Aostria a cedeiva Nappoli, a Siçillia e o Stato di presciddi a Carlo de Borbon, figgio da Zabetta Farneize e ducca de Parma; in compenso l’Aostria a riçeveiva quest’urtimo ducato. 

Carlo Manoælo III o l'esteize a propria sovranitæ fin a-o Tiçin con l’acatto de Novæa e de Tortoña e o l'ebbe otr'a ço i fœüdi de Langhe.

 Atri progetti 

Categorîa:Goære